# DOLOŽKA PREDNOSTI

# medzinárodnej zmluvy pred zákonmi

**(čl. 7 ods. 5 ústavy)**

**1. Gestor zmluvy:** Ministerstvo zdravotníctva Slovenskej republiky

**2. Názov zmluvy:** Rámcová zmluva medzi Slovenskou republikou a Rakúskou republikou o cezhraničnej spolupráci v oblasti záchrannej zdravotnej služby

**3. Účel a predmet zmluvy a jeho úprava v právnom poriadku Slovenskej republiky:** Uzavretie Rámcovej zmluvy medzi Slovenskou republikou a Rakúskou republikou o cezhraničnej spolupráci v oblasti záchrannej zdravotnej služby vytvorí platformu pre užšiu medzinárodnú spoluprácu v oblasti záchrannej zdravotnej služby (ďalej len "ZZS") a uľahčí prístup k ZZS v prihraničnom území Slovenskej republiky a Rakúskej republiky. Na základe vyhodnoteného tiesňového volania a žiadosti zmluvnej strany sa bude poskytovať neodkladná zdravotná starostlivosť v mieste zásahu a preprava fyzickej osoby v ohrození života alebo zdravia do vhodného zdravotníckeho zariadenia.

V právnom poriadku SR sú zásahy ZZS v rozsahu tejto zmluvy upravené v §1 a §2 zákona č. 579/2004 Z. z. o záchrannej zdravotnej službe a o zmene a doplnení niektorých zákonov.

Ďalej sa tejto oblasti týka aj §4 písm. f) zákona č. 129/2002 Z. z. o integrovanom záchrannom systéme.

**4. Priama úprava práv alebo povinností fyzických osôb alebo právnických osôb:** Články 6, 7, 8 a 9 zakladajú priamo práva alebo povinnosti fyzických osôb alebo právnických osôb.

**5. Úprava predmetu medzinárodnej zmluvy v práve EÚ:** Predmet medzinárodnej zmluvy nie je upravený v práve Európskej únie.

**6. Kategória zmluvy podľa článku 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):** Z hľadiska obsahu je táto zmluva medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb. Podľa článku 7 ods. 4 Ústavy Slovenskej republiky sa na platnosť takejto medzinárodnej zmluvy pred ratifikáciou vyžaduje súhlas Národnej rady Slovenskej republiky.

**7. Kategória zmluvy podľa článku 7 ods. 5 Ústavy Slovenskej republiky (má prednosť pred zákonmi):** Zmluva je medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb, a ktorá má podľa článku 7 ods. 5 Ústavy Slovenskej republiky prednosť pred zákonmi.

8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo zmeny z dôvodu duplicity): Nie sú.